子瞻寄示岐陽十五碑
作者：蘇轍
朝代：宋

paragraphs: 堂上岐陽碑，吾兄所與我。
吾兄自善書，所取無不可。
歐陽弱而立，商隠瘦且橢。
小篆妙詰曲，波字美婀娜。
譚藩居顔前，何類學顔頗。
魏華自磨淬，峻秀不包裹。
九成刻賢俊，磊落雜幺麽。
英公與褒鄂，戈戟聞自荷。
何年學操筆，終歲惟箭笴。
書成亦可愛，藝業嗟獨夥。
余雖謬學文，書字每慵墮。
車前駕騏驥，車後繫羸跛。
逾年學舉足，漸亦行駊騀。
古人有遺迹，䈕短不及鏁。
願從兄發之，洗硯處兄左。